Author: lubor.lysak@normoff.gov.sk
Last saved by: Pankievičová Anežka

B. Osobitná časť

K Čl. I

K bodu 1
Ide o legislatívno-technickú úpravu, nakoľko návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 148/2016 Z. z. 
o sprístupňovaní elektrického zariadenia určeného na používanie v rámci určitých limitov napätia na trhu (ďalej len „návrh nariadenia vlády“) v jednotlivých novelizačných bodoch upravuje odkazy v poznámkach pod čiarou na nový zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) a zosúlaďujú sa všetky poznámky pod čiarou odkazujúce na nový zákon.  

K bodu 2
Legislatívno-technická úprava z dôvodu vypustenia § 13 novelizačným bodom 13.

K bodu 3
Zosúlaďuje sa znenie odkazu v poznámke pod čiarou so znením nového zákona č. 60/2018 Z. z. o technickej normalizácii. 

K bodu 4
Povinnosti výrobcu v § 6 sa menia a dopĺňajú v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. V nadväznosti 
na úpravu ustanovenia § 6 a vypustenie povinností výrobcu boli tieto ustanovenia nahradené a doplnené v § 14 ods. 1 (Spoločné ustanovenia), ktorý ustanovuje povinností výrobcov podľa zákona č. o posudzovaní zhody, ktoré sa na výrobcu elektrického zariadenia určeného 
na používanie v rámci určitých limitov napätia na trhu podľa tohto návrhu nariadenia vlády vzťahujú.

K bodu 5
Povinnosti splnomocneného zástupcu výrobcu v § 7 sa menia a dopĺňajú v súlade so znením zákona o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu. V nadväznosti na úpravu ustanovenia § 7 a vypustenie povinností splnomocneného zástupcu výrobcu boli tieto ustanovenia nahradené a doplnené 
v § 14 ods. 1 (Spoločné ustanovenia), ktorý ustanovuje povinností splnomocneného zástupcu výrobcu podľa zákona o posudzovaní zhody, ktoré sa na splnomocneného zástupcu výrobcu podľa tohto návrhu nariadenia vlády vzťahujú.

K bodu 6
Zmenou ustanovenia § 8 ods. 1 písm. c) sa precizuje znenie návrhu nariadenia vlády upravujúceho povinnosti dovozcu v súlade s vypustenými duplicitnými povinnosťami výrobcu v bode 5 návrhu nariadenia vlády a so znením rámcového zákona o posudzovaní zhody.

K bodu 7

Povinnosti dovozcu v § 8 ods. 2 sa menia v súlade so znením zákona o posudzovaní zhody, tak, aby nedochádzalo k duplicitnej úprave zhodných povinností dovozcu upravených nariadením vlády č. 77/2016 Z. z. a zákonom o posudzovaní zhody. V nadväznosti na úpravu ustanovenia 
§ 8 ods. 2 a vypustenie povinností dovozcu boli tieto ustanovenia nahradené a doplnené v § 14 ods. 1 (Spoločné ustanovenia), ktorý ustanovuje povinností dovozcu podľa zákona o posudzovaní zhody, ktoré sa na dovozcu elektrických zariadení podľa tohto návrhu nariadenia vlády vzťahujú.

K bodu 8
Zmenou ustanovenia § 9 ods. 1 písm. c) sa precizuje znenie nariadenia vlády upravujúceho povinnosti distribútora v súlade s vypustenými duplicitnými povinnosťami výrobcu a dovozcu 
v bodoch 4 a 6 návrhu nariadenia vlády a so znením rámcového zákona o posudzovaní zhody.

K bodu 9
V § 9 sa vypúšťa odsek 2, nakoľko povinnosti distribútora upravené týmto odsekom 
sú duplicitné vo vzťahu k povinnostiam distribútora podľa § 8 ods. 2 zákona o posudzovaní zhody.

K bodu 10
Ustanovenie § 10 o rozšírení povinnosti výrobcu na dovozcu alebo na distribútora sa upravuje v súlade so znením zákona o posudzovaní zhody.

K bodu 11
Zosúlaďuje sa znenie odkazu v poznámke pod čiarou so znením nového zákona o posudzovaní zhody.

K bodu 12
Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.

K bodu 13
Vypúšťa sa ustanovenie § 13 upravujúce označenie CE z dôvodu odstránenia duplicitných ustanovení o označení CE v nariadení vlády  vo vzťahu k zákonu o posudzovaní zhody. V nadväznosti na vypustenie § 13 bol doplnený § 14 ods. 6 návrhu nariadenia vlády, 
tak aby sa dosiahlo normatívne ustanovenie inštitútu označenia CE v súlade so znením smernice 2014/35/EÚ a ich prepojením na jednotlivé ustanovenia zákona o posudzovaní zhody upravujúcich inštitút označenia CE.

K bodu 14
Spoločné ustanovenia návrhu nariadenia vlády boli doplnené a preformulované v nadväznosti 
na úpravy a vypustenie jednotlivých ustanovení návrhu nariadenia vlády (povinnosti hospodárskych subjektov, označenie CE), ktoré spoločné ustanovenia nahrádzajú. Jedným z cieľov tejto úpravy bolo dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody ako aj zachovaniu normatívnosti návrhu nariadenia vlády upravujúceho jednotlivé inštitúty a povinnosti tak, aby sa zachovala správna a úplná transpozícia smernice 2014/35/EÚ. Nariadenie vlády č. 148/2016 Z. z. nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo touto úpravou potrebné prepojiť s príslušnými ustanoveniami zákona o posudzovaní zhody, ktoré sa na nariadenie vlády vzťahujú v súlade so znením smernice 2014/35/EÚ.

K bodu 15
Ide o legislatívno-technickú úpravu vzhľadom na vypustenie zavedenej legislatívnej skratky v pôvodnom § 6 písm. n).

K bodu 16
Ide o legislatívno-technickú úpravu vzhľadom na to, že § 14 upravoval orgány dohľadu, ktoré upravuje zákon o posudzovaní zhody a preto bolo toto ustanovenie vypustené a nahradené spoločnými ustanoveniami.

K Čl. II
Uvádza sa dátum nadobudnutia účinnosti návrhu nariadenia vlády.